Ислъамым и нур
УпщIитIым я зы жэуап
Муслъымэн щIалэм и Iиманыр ирикъуртэкъым. Алыхь зэрыщыIэр и псэкIэ зыхищIэми, языныкъуэхэм деж мащIэу шэч къытрихьэрт. КъищынэмыщIауэ, абы къыгурыIуэртэкъым мафIэм къыхащIыкIа шейтIаныр жыхьэнмэ мафIэм зэрыхадзэнур. Апхуэдэ щытыкIэм ар хуабжьу гугъу иригъэхьырт. Апхуэдэу щыхъум, щIалэм мурад ищIащ дин щIэныгъэлIым и деж кIуэуэ псэр зымыгъэтынш щыты-кIэр хуиIуэтэну.
— Алыхь щыIэ? ЩыIэмэ щхьэ дымылъагъурэ? Ар си япэ упщIэщ. ЕтIуанэ упщIэр мыращ: МафIэм къыхащIыкIа шейтIаныр жыхьэнмэ мафIэм хадзэкIэ исыну? — щIалэм и упщIэхэр иритащ дин щIэныгъэлIым.
ЯтIэм къыхэщIыкIа кхъуэщыныр къищтэри, щIалэм и щхьэм трикъутащ щIэныгъэлIым.
— Мыр сыт, щхьэ угубжьа? — къэуIэбжьащ щIалэр.
— Сэ сыгубжьакъым. Уэ къызэпта упщIитIми я жэуапыр аращ, — жиIащ щIэныгъэлIым. АдэкIи пищащ: — Сыт, игъэуза уи щхьэр?
— Игъэузащ, дауи, — жэуап итащ щIалэм.
— Дауэ зэрыузыр, сыгъэлъагъут, — жиIащ щIэныгъэлIым.
— Уэлэхьи, шэч хэмылъ зэрыузым. Ауэ сэ ар уэзгъэлъагъуфынукъым, — жиIащ щIалэм.
— АтIэ, мис ар уи япэ упщIэм и жэуапщ. Шэч хэлъкъым Алыхь зэрыщыIэм, ауэ ар зыми уигъэлъагъуфынукъым.
— ЯтIэм къыхэщIыкIа кхъуэщыным уи щхьэр игъэузауэ ара? — аргуэру щIэупщIащ щIэныгъэлIыр.
— Игъэузащ, — жэуап итащ щIалэм.
— АтIэ уэ ятIэм укъыхищIыкIа пэтми, ятIэм къыхэщIыкIа кхъуэщыным уи щхьэр щигъэузакIэ, мафIэм къыхищIыкIа шейтIаныр жыхьэнмэ мафIэм имысыну щхьэ къыпщыхъуа? — жиIащ щIэныгъэлIым.
Мэжджыт уардэ
Симферополь щаухуэ мэжджытышхуэм ехьэлIа нэхъ лэжьыгъэшхуэхэр зэфIагъэкIауэ къэплъытэ хъунущ. Абы и пкъыр зэфIагъэуващ. Щхьэр тралъхьэмэ, мэжджыт кIуэцIыр къищIыкIын щIадзэнущ. Иджы япэу къэхъуу аращ хамэ къэрал къраша лэжьакIуэхэр хэмыту Урысей Федерацэм мэжджыт щыщаухуэу. Мыбы елэжь псори ди къэралым щыщщ. Абыхэм яхэтщ дин зэхуэмыдэхэр зезыхьэхэри.
Мэжджытым цIыху минитхум зэуэ нэмэз щащIыфынущ. Азэн джапIэу плIы хэтынущи, дэтхэнэ зыми метр 50 и лъагагъынущ, абы хьэщIэщи, ислъам дин щIэныгъэ щрагъэгъуэт еджапIэ нэхъыщхьи хэтынущ.
Хьэдис лъапIэхэр
Къемэт махуэр апхуэдизкIэ шынагъуэщ, гузэвэгъуэщи, ади, ани, къуэши, шыпхъуи, уеблэмэ, анэм и бынри къыфIэIуэхужынукъым а махуэм, атIэ, дэтхэнэ зыри щIэлъэIуэнур и щхьэ закъуэращ. Дунейм цIыхуу тетауэ хъуар «ЯIэлыхь, гущIэгъу къысхуэщI!» — жаIэу щылъаIуэм деж, абыхэм къахэкIынущ зы цIыху закъуэ: «ЯIэлыхь, си Iумэтым гущIэгъу къахуэщI!», — жиIэу еш имыIэу Тхьэм елъэIун. Ар Мухьэмэд бегъымбарыращ (Тхьэм и нэфIыр зыщыхуар).
ЦIыхуищым ялъагъунукъым жэнэтыр: фадэ ефэхэм, Iыхьлыр зыбгынэхэм, Iэзэ зи фIэщ хъухэм.
ЛIыкIуэ лъапIэм (Тхьэм и нэфIыр зыщыхуам) жиIащ: Си Iумэтхэм папщIэ хьэдис плIыщI зэзыгъащIэм Къемэт махуэм абы жраIэнущ: «УэркIэ жэнэтым и бжэ псори зэIухащ. Узыхуей дыдэмкIэ дыхьэ!».
Мухьэмэд бегъымбарым (Тхьэм и нэфIыр зыщыхуам) жиIащ: «Алыхьымрэ Къемэт махуэмрэ зи фIэщ хъухэр гъунэгъум зэран хуремыхъу. Алыхьымрэ Къемэт махуэмрэ зи фIэщ хъухэм хьэщIэм пщIэ хурырещI. Алыхьымрэ Къемэт махуэмрэ зи фIэщ хъухэр фIым трепсэлъыхь, е зыри жремыIэххэ».
ФIым я нэхъыфIхэщ зи адэм и ныбжьэгъухэм якIэлъыкIуэ цIыхухэр.
